แบงก์กรุงศรีลุยสินเชื่อรายย่อยในลาว
กรุงศรีฯ ประกาศร่วมทุน &#8220;กลุ่มยูซีซี&#8221; ขยายธุรกิจสินเชื่อรายย่อยในลาว เล็งเป้าพม่ากัมพูชาต่อไป
4 มิ.ย. 2556

กรุงศรีฯ ประกาศร่วมทุน “กลุ่มยูซีซี” ขยายธุรกิจสินเชื่อรายย่อยในลาว เล็งเป้าพม่ากัมพูชาต่อไป
นางเจนิส แวน เอ็กเคอเรน ประธานเจ้าหน้าที่บริหาร ธนาคารกรุงศรีอยุธยา เปิดเผยว่า ธนาคารได้ประกาศข้อตกลงการร่วมทุนกับ บริษัท ยูนิตี้ แคปปิตอล (ยูซีซี) ผู้ให้บริการสินเชื่อเพื่อรายย่อย ซึ่งมีสำนักงานตั้งอยู่ในเวียงจันทน์ เพื่อให้บริการสินเชื่อแก่กลุ่มผู้บริโภคในลาว ภายใต้ชื่อ “กรุงศรี ไฟแนนซ์เชียล เซอร์วิส” โดยคาดว่าจะสามารถเปิดให้บริการภายในไตรมาส 3 ของปีนี้
นางเจนิส กล่าวว่า ความร่วมมือที่เกิดขึ้นเป็นส่วนหนึ่งของแผนการขยายธุรกิจไปยังประเทศเพื่อนบ้าน เช่น ลาว พม่า และกัมพูชา ในรูปแบบของการร่วมทุน (Joint Venture) กับพันธมิตร ซึ่งเป็นบริษัทท้องถิ่น เพื่อแสวงหาโอกาสกับลูกค้ากลุ่มใหม่ในประเทศเหล่านี้ โดยการร่วมเป็นพันธมิตรทางธุรกิจกับยูซีซีครั้งนี้ถือเป็นการผสานจุดแข็งของกรุงศรีในเรื่องการบริหารจัดการธุรกิจเพื่อรายย่อยเข้ากับความเชี่ยวชาญของพันธมิตรท้องถิ่นที่มีความเข้าใจถึงตลาดและความต้องการของผู้บริโภคในพื้นที่เป็นอย่างดี 
“กรุงศรีฯ จะถือหุ้นในสัดส่วน 70% ของการร่วมทุน ซึ่งมีเงินลงทุนเริ่มต้นที่ 3 ล้านเหรียญสหรัฐ หรือราว 87 ล้านบาท โดยจะมุ่งให้บริการผลิตภัณฑ์ในกลุ่มสินเชื่อเพื่อรายย่อย ซึ่งประกอบด้วย สินเชื่อเช่าซื้อรถยนต์ สินเชื่อเพื่อการผ่อนชำระสินค้า และสินเชื่อบุคคล ซึ่งคาดว่าจะเริ่มให้บริการได้ภายในไตรมาส 3 ของปีนี้” นางเจนิส กล่าว 
นางเจนิส กล่าวว่า ภายใต้ข้อตกลงความร่วมมือในครั้งนี้ ธุรกิจร่วมทุนดังกล่าวจะดำเนินงานแยกจากสาขาของธนาคารทั้งสองแห่ง ที่ปัจจุบันเปิดให้บริการอยู่แล้วในเวียงจันทน์และสะหวันนะเขต โดยสาขาของธนาคารทั้งสองสาขานั้นยังคงมุ่งให้บริการการทำธุรกรรมการเงินสำหรับลูกค้าของธนาคารที่ไปทำธุรกิจในลาวเป็นหลัก 
ทั้งนี้ ข้อตกลงนี้อยู่ระหว่างการอนุมัติจากธนาคารแห่งประเทศไทย ธนาคารแห่งสาธารณรัฐประชาธิปไตยประชาชนลาว และหน่วยงานราชการที่เกี่ยวข้องของ สปป.ลาว
นางเจนิส กล่าวว่า นอกจากการร่วมทุนในลาวแล้ว ขณะนี้ธนาคารยังอยู่ระหว่างยื่นเรื่องขอเปิดสำนักงานตัวแทนไปยังธนาคารกลางของพม่า เนื่องจากมีความสนใจจะเข้าไปร่วมทุนกับธนาคารท้องถิ่นในพม่าเพื่อทำธุรกิจสินเชื่อรายย่อยเช่นกัน จากนั้นในปีหน้าธนาคารจะใช้โมเดลเดียวกันนี้เข้าไปร่วมทุนกับธนาคารท้องถิ่นเพื่อทำธุรกิจในกัมพูชา ขณะนี้ธนาคารได้เริ่มขั้นตอนการคัดเลือกกลุ่มพันธมิตรในประเทศเหล่านี้แล้ว
“หากแผนการทั้งหมดเป็นไปตามเป้า เชื่อว่าสัดส่วนการปล่อยสินเชื่อในต่างประเทศของธนาคารกรุงศรีอยุธยา ซึ่งปัจจุบันมีเพียง 1% ของสินเชื่อรวม จะเพิ่มขึ้นเป็น 5% ได้ภายใน 35 ปี” นางเจนิส กล่าว
ปัจจุบันธนาคารกรุงศรีฯ เป็นผู้ออกบัตรเครดิตรายใหญ่ที่สุดของประเทศ มีจำนวนบัญชี สินเชื่อบัตรเครดิต และธุรกิจสินเชื่อเพื่อการผ่อนชำระสินเชื่อส่วนบุคคลมากกว่า 6.2 ล้านบัญชี และเป็นเจ้าของธุรกิจสินเชื่อรถจักรยานยนต์ศรีสวัสดิ์เงินติดล้อ